Татарстан Республикасы

Министрлар Кабинетының

2014 ел, 6 декабрь, 954 нче

карары белән расланды

Эшчәнлекләрен Татарстан Республикасы территориясендә гамәлгә ашыручы эш бирүчеләрдә инвалидлар өчен эш урыннарына квота билгеләү тәртибе турында нигезләмә

1. Гомуми нигезләмәләр

1.1. Бу Нигезләмә «Инвалидлар һәм социаль яклауга аеруча мохтаҗ гражданнар өчен эш урыннарына квота билгеләү һәм резервлау турында» 2006 ел, 24 июль, ТРЗ-60 нчы Татарстан Республикасы Законы нигезендә эшләнде һәм эш урыннарына квота билгеләү һәм инвалидларны эшкә урнаштыру өчен махсус эш урыннарының минималь санын билгеләү тәртибен билгели.

1.2. Бу Нигезләмәдә файдаланыла торган төп терминнар һәм төшенчәләр «Инвалидлар һәм социаль яклауга аеруча мохтаҗ гражданнар өчен эш урыннарына квота билгеләү һәм резервлау турында» 2006 ел, 24 июль, ТРЗ-60 нчы Татарстан Республикасы Законындагы мәгънәдә кулланыла.

2. Эш урыннарына квота билгеләү шартлары һәм тәртибе

2.1. Хезмәткәрләре саны 100 кешедән артык булган эш бирүчеләргә инвалидларны эшкә урнаштыру өчен квота хезмәткәрләренең исемлек буенча уртача санының 2 процентыннан 4 процентына кадәр күләмдә билгеләнә. Хезмәткәрләре саны 35 кешедән артык һәм 100 кешедән кимрәк булган эш бирүчеләргә инвалидларны эшкә урнаштыру өчен квота күләме хезмәткәрләренең исемлек буенча уртача саныннан 3 процент тәшкил итә.

Хисап чоры башына оешмалар хезмәткәрләренең исемлек буенча уртача саны Дәүләт статистикасы федераль хезмәтенең норматив хокук актлары нигезендә билгеләнә.

2.2. Инвалидларны эшкә кабул итү өчен билгеләнгән квотаны үтәүдән инвалидларның иҗтимагый берләшмәләре һәм алар төзегән оешмалар, шул исәптән устав (җыелма) капиталлары инвалидлар иҗтимагый оешмасы кертеменнән торган хуҗалык ширкәтләре һәм җәмгыятьләре булган эш бирүчеләр азат ителә.

2.3. Законнарда билгеләнгән тәртиптә бетерелүләре турында карар кабул ителгән юридик затлар (оешмалар) булып торучы эш бирүчеләр эш урыннарына мәҗбүри квота билгеләүдән азат ителә.

2.4. Квотаны планлаштырганда инвалидлар категориясенә кертелгән хезмәткәрләр инде эшкә урнашкан эш урыннары саны исәпкә алына.

2.5. Инвалидларны эшкә кабул итү өчен квота исәпләп чыгарганда хезмәткәрләрнең исемлек буенча уртача санына эш урыннарына аттестация үткәрү нәтиҗәләре яки хезмәт шартларын махсус бәяләү нәтиҗәләре буенча хезмәт шартлары зарарлы һәм (яки) куркыныч хезмәт шартларына кертелгән хезмәткәрләр кертелми.

2.6. Дәүләт хакимияте органнары, җирле үзидарә органнары хезмәткәрләренең исемлек буенча уртача санына аларны биләү федераль законнар һәм Россия Федерациясенең башка норматив хокук актлары, Татарстан Республикасы законнары һәм башка норматив хокук актлары, муниципаль норматив хокук актлары нигезендә вазыйфага сайлап кую, тиешле вазыйфаны биләүгә конкурс нигезендә сайлап кую, вазыйфага билгеләп кую яки вазыйфага раслау юлы белән гамәлгә ашырыла торган вазыйфалар кертелми.

2.7. Эш бирүчеләр ел саен, агымдагы елның 25 июненнән дә соңга калмыйча, ә яңа оештырылган эш бирүчеләр Татарстан Республикасы шәһәрләренең (районнарының) халыкны эш белән тәэмин итү үзәкләре (алга таба – халыкны эш белән тәэмин итү үзәкләре) үтенече буенча бер ай эчендә халыкны эш белән тәэмин итү үзәкләренә  [бу Нигезләмәгә теркәлгән 1](#Par104) нче кушымтада күрсәтелгән форма буенча оешмада эшләүче инвалидлар саны, хезмәткәрләрнең исемлек буенча уртача саны турында мәгълүмат кертә.

2.8. Халыкны эш белән тәэмин итү үзәкләре эш бирүчедән алган мәгълүмат нигезендә инвалидларны эшкә урнаштыру өчен аларга квота билгеләү, шулай ук билгеләнә торган квота чикләрендә махсус эш урыннарының минималь санын билгеләү турында тәкъдимнәр әзерли һәм аларны Татарстан Республикасының Хезмәт, халыкны эш белән тәэмин итү һәм социаль яклау министрлыгына (алга таба – Министрлык) җибәрә.

2.9. Министрлык инвалидларны эшкә урнаштыру өчен квота билгеләү турында карар кабул итә. Карарда квота билгеләнә торган эш бирүчеләр, аның күләме, гамәлдә булу вакытлары, шулай ук квота чикләрендә махсус эш урыннарының минималь саны билгеләнә.

2.10. Инвалидларны эшкә кабул итү өчен квота хисабына бүлеп бирелергә (оештырылырга) тиешле эш урыннары санын хисаплап чыгарганда, эш урыннары санының алынган мәгънәсе арттыру ягына таба тулы бер мәгънәгә кадәр түгәрәкләнә.

2.11. Квота, шулай ук махсус эш урыннарының минималь саны, шәһәр (район) буенча хезмәт базарында урнашып килә торган вәзгыятьне исәпкә алып, кимендә бер календарь елына билгеләнә.

2.12. Эш бирүчеләргә квота кертелү турында аны кертә башларга кимендә ике ай кала хәбәр ителә.

2.13. Билгеләнгән квоталар кысаларында оештырылган эш урыннарын бетерү халыкны эш белән тәэмин итү үзәкләре һәм Министрлык белән килештереп башкарыла.

2.14. Квотаны үтәп булмый торган объектив шартлар (сәбәпләр) килеп чыкканда, бу Нигезләмәгә теркәлгән 2 нче кушымта нигезендә, квотаны үтәп булмый торган объектив шартларның (сәбәпләрнең) якынча исемлегенә таянып, эш бирүче, билгеләнгән квотаның күләмен киметү турында йә билгеләнгән квотаны үтәп булмый торган объектив шартлар булуны раслаучы документларның күчермәләрен теркәп, квотаның гамәлен туктатып тору яки аны гамәлдән чыгару хакында халыкны эш белән тәэмин итү үзәгенә үтенечнамә белән мөрәҗәгать итә.

Эш бирүче тапшырган мәгълүматны анализлаганнан соң, халыкны эш белән тәэмин итү үзәге Министрлыкка түбәндәге тәкъдимне кертә:

квотаның, махсус эш урыннарының минималь санын киметү турында;

квотаның билгеләнгән күләмен, махсус эш урыннарының минималь санын саклау турында;

билгеләнгән чорга квотаның гамәлен туктатып тору турында;

квотаны гамәлдән чыгару турында.

Халыкны эш белән тәэмин итү үзәкләре, Министрлык, квотаны үтәп булмый торган объектив шартларны (сәбәпләрне) билгеләү максатларыннан чыгып, эш бирүчеләрдән өстәмә мәгълүмат сорарга, шулай ук эш бирүчедә тиешле документлар белән турыдан-туры танышырга хокуклы**.**

III. Эш бирүчеләрнең эш урыннарына квота билгеләү эшендә катнашуы

3.1. Эш бирүчеләр инвалидлар өчен эш урыннарына квота билгеләүгә юнәлдерелгән чараларны тормышка ашыруда аларны бүлеп бирелгән яки билгеләнгән квоталар чикләрендә үзләре оештырган эш урыннарына, шул исәптән махсус эш урыннарына, урнаштыру юлы белән катнаша.

Эш бирүчеләр билгеләнгән квоталар нигезендә аларны керткән көннән бер ай эчендә, кирәк булганда, инвалидларны эшкә урнаштыру өчен эш урыннарын оештырырга, инвалидларны эшкә урнаштыру өчен оештырыла яки бүлеп бирелә торган эш урыннары турында мәгълүматларны үз эченә алган локаль норматив актлар кабул итәргә һәм бу Нигезләмәгә теркәлгән 3 нче кушымтада күрсәтелгән форма буенча халыкны эш белән тәэмин итү үзәкләренә мәгълүмат кертергә бурычлы.

Инвалидларның хезмәт шартлары инвалидның индивидуаль тернәкләндерү программасы нигезендә тудырыла.

3.2. Эш бирүче ай саен, хисап аеннан соң килүче айның бишенә кадәр, халыкны эш белән тәэмин итү үзәкләренә инвалидларны эшкә кабул итү өчен билгеләнгән квота нигезендә инвалидларны эшкә урнаштыру өчен оештырылган яки бүлеп бирелгән эш урыннары, вакантлы эш урыннары (вазыйфалар) булу турында мәгълүмат (бу эш урыннары,бу Нигезләмәгә теркәлгән 4 нче кушымтада күрсәтелгән форма буенча инвалидларны эшкә кабул итү өчен квотаны үтәү хакындагы мәгълүматларны үз эченә алган локаль норматив хокук актлары турындагы мәгълүматны кертеп) кертергә тиеш.

3.3. Эш бирүчеләр билгеләнгән квоталар чикләрендә башка эш бирүчеләрдәге эш урыннарына инвалидларны эшкә урнаштырырга (гражданнар өчен эш урыннарын арендага алырга) хокуклы.

Берничә эш бирүче, үзара килешеп, үз акчалары хисабына билгеләнгән квоталар нигезендә гражданнарны эшкә урнаштыру өчен цех яки участок оештыра ала.

3.4. Эш бирүчеләр квоталар билгеләү турындагы карарлар кысаларында бүлеп бирелгән яки оештырылган бушый торган эш урыннары, инвалидларны эшкә урнаштыру өчен махсус эш урыннарының минималь саны хакындагы мәгълүматны бу Нигезләмәгә теркәлгән 5 нче кушымтада күрсәтелгән форма буенча хезмәткәр эштән азат ителгән көннән ун көн эчендә халыкны эш белән тәэмин итү үзәкләренә кертергә тиеш.

3.5. Инвалидларны билгеләнгән квота хисабына эшкә урнаштыру эш бирүчеләр тарафыннан халыкны эш белән тәэмин итү үзәкләре юлламалары буенча да, мөстәкыйль рәвештә дә гамәлгә ашырыла.

3.6. Халыкны эш белән тәэмин итү үзәкләре билгеләнгән квоталар чикләрендә халыкны эш белән тәэмин итү үзәге юлламалары буенча эшкә урнаштырыла торган гражданнарның исәбен алып бара.

Билгеләнгән квота чикләрендә, шул исәптән махсус эш урыннарына, мөстәкыйль рәвештә эшкә урнаша торган гражданнарны исәпкә алу, бу Нигезләмәгә теркәлгән 4 нче кушымтада күрсәтелгән форма буенча әлеге мәгълүматны халыкны эш белән тәэмин итү үзәкләренә ай саен тапшырып, эш бирүче тарафыннан турыдан-туры гамәлгә ашырыла.

3.7. Эш бирүчеләр халыкны эш белән тәэмин итү үзәкләреннән хезмәт базарының торышы турында, шул исәптән квоталар билгеләнә торган эш урыннарын булдыру өчен кирәкле мәгълүмат алырга хокуклы.

3.8. Эш бирүче инвалидлар өчен махсус эш урыннарын булдыру чыгымнарын Татарстан Республикасы бюджетыннан компенсацияләүгә Татарстан Республикасы Министрлар Кабинеты тарафыннан билгеләнә торган күләмнәр һәм тәртип нигезендә хокуклы.

IV. Тикшерүдә тотуны гамәлгә ашыру

4.1. Билгеләнгән квоталар чикләрендә халыкны эш белән тәэмин итү үзәкләре җибәрә яки мөстәкыйль рәвештә эшкә урнаша торган гражданнарның эшкә кабул ителүен тикшерүдә тоту Министрлык тарафыннан гамәлгә ашырыла.

4.2. Эш бирүчеләрнең квота билгеләү өчен кирәкле мәгълүматны кертүен, эш урыннарының, шул исәптән эш бирүчегә билгеләнгән квоталар чикләрендә махсус эш урыннарының, үз вакытында бүлеп бирелүен яки оештырылуын, шулай ук бушый торган эш урыннары турында мәгълүмат кертүне, квотаны үтәүне тикшерүдә тоту халыкны эш белән тәэмин итү үзәкләре тарафыннан гамәлгә ашырыла.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_